ธพว.ประเดิมปล่อยกู้แท็กซี่ 3,000 คันภายในมี.ค.นี้
ธนาคารพัฒนาวิสาหกิจขนาดกลางและขนาดย่อมฯ ประเดิมอนุมัติสินเชื่อ ฮัก แท็กซี่ ปล่อยให้ภายในเดือนนี้จำนวน 3,000 คัน
3 มี.ค. 2562

ธนาคารพัฒนาวิสาหกิจขนาดกลางและขนาดย่อมฯ ประเดิมอนุมัติสินเชื่อ ฮัก แท็กซี่ ปล่อยให้ภายในเดือนนี้จำนวน 3,000 คัน
นายมงคล ลีลาธรรม กรรมการผู้จัดการ ธนาคารพัฒนาวิสาหกิจขนาดกลางและขนาดย่อมแห่งประเทศไทย (ธพว.) หรือเอสเอ็มอีแบงก์ เปิดเผยว่า เดือน มี.ค.นี้ ธนาคารจะอนุมัติสินเชื่อโครงการ “ฮัก แท็กซี่” เสริมแกร่งแท็กซี่ไทย ประมาณ 3,000 ราย ในจำนวนนี้เป็นลูกค้าเก่าของธนาคารจำนวน 1,000 ราย และเป็นลูกค้าที่สมัครเข้าโครงการและผ่านการฝึกอบรมประกอบวิชาชีพเพิ่มเติมอีกประมาณ 2,000 ราย
ทั้งนี้ ธนาคารได้เตรียมวงเงินสินเชื่อโครงการ “ฮัก แท็กซี่” จำนวน 1.1 หมื่นล้านบาท เนื่องจากมีผู้สนใจยื่นเอกสารขอกู้กว่า 1 หมื่นราย โดยการเปิดรับสมัครเข้าโครงการวันแรกเดือน ก.พ.ที่ผ่านมา มีผู้สนใจยื่นถึง 9,000 ราย โดยผู้ที่มายื่นก่อนจะได้รับการพิจารณาก่อน
นายมงคล กล่าวว่า การปล่อยกู้ซื้อรถแท็กซี่ดอกเบี้ยต่ำ ผ่อนถูกกว่าการเช่ารถ และได้เป็นเจ้าของกรรมสิทธิ์รถ ผ่อนชำระได้ตั้งแต่ 4-7 ปี ขึ้นอยู่กับความสามารถในการหารายได้ ประเภท ราคา ยี่ห้อรถยนต์ วินัยการเงินของผู้ที่มีความตั้งใจประกอบอาชีพอย่างมืออาชีพ ผ่านสินเชื่อเพื่อยกระดับเศรษฐกิจชุมชน และกองทุนพัฒนาเอสเอ็มอีตามแนวประชารัฐ
นอกจากนี้ บรรษัทประกันสินเชื่ออุตสาหกรรมขนาดย่อม (บสย.) ยังเข้ามาร่วมโครงการช่วยค้ำประกันให้กับผู้ที่ต้องการซื้อรถแท็กซี่ ช่วยให้คนกลุ่มนี้เข้าถึงสินเชื่อไม่ต้องไปกู้เงินจากไฟแนนซ์ที่อัตราดอกเบี้ยสูง ทำให้รายได้ส่วนใหญ่ต้องไปผ่อนชำระรถ ซึ่งจากการสำรวจของเอสเอ็มอีแบงก์ พบว่ามีแท็กซี่จำนวนมากที่จะหมดอายุและต้องซื้อรถใหม่เพื่อประกอบอาชีพนี้หารายได้เลี้ยงชีพ